Yunupingu vuonna 2011
**Geoffrey Gurrumul Yunupingu** (22. tammikuuta 1971 Elcho Island, Australian Pohjoisterritorio – 25. heinäkuuta 2017 Darwin) oli australialainen alkuperäisväestöön kuulunut folkmuusikko. Hän julkaisi soolouransa aikana kolme albumia, jotka tekivät hänestä kansainvälisesti tunnetun.

Elämä ja ura
------------

Yunupingu syntyi Elcho Islandilla Australian Pohjoisterritorion rannikolla. Hän kuului Gumatj-klaaniin. Yunupingu oli sokea syntymästään asti. Hän lauloi lapsena metodistikuorossa ja opetteli itsekseen soittamaan kitaraa. Hän oli kolmen vuoden ajan Yothu Yindi -nimisen aboriginaalirockyhtyeen jäsen. Yunupingu soitti yhtyeessä kitaraa, kosketinsoittimia ja rumpuja sekä lauloi taustalaulua. Hänen sukulaisensa päättivät kuitenkin yhtyeen elämäntyylin olevan hänelle pahaksi, joten hän palasi kotisaarelleen neljäksi vuodeksi. Sen jälkeen hän perusti sukulaistensa kanssa reggae-vaikutteisen aboriginaaliyhtyeen nimeltä Saltwater Band, joka julkaisi muutaman melko hyvin menestyneen albumin.

Yunupingu julkaisi ensimmäisen sooloalbuminsa *Gurrumul* vuonna 2008. Albumi teki Yunupingusta kansainvälisesti tunnetun, se nousi Euroopan maailmanmusiikkilistan ykköseksi ensimmäisenä Australian alkuperäisasukkaan albumina ja voitti useita musiikkipalkintoja. Albumin julkaisua seuranneina vuosina Yunupingu konsertoi Australiassa, Lontoossa ja New Yorkissa. Hän teki yhteistyötä esimerkiksi Elton Johnin ja Stingin kanssa. 

Soolouransa aikana Yunupingu julkaisi myös albumit *Rrakala* (2011) ja *The Gospel Album* (2015).

Yunupingu kuoli 46 vuoden iässä. Hän oli kärsinyt pitkään maksa- ja munuaisongelmista. Hänellä oli yksi tytär. Hän ei koskaan antanut haastatteluja.

Musiikki
--------

Yunupingun ääntä on kuvattu enkelimäiseksi. Hän yhdisteli yolngun- ja englanninkielisiä laululyriikoita, jotka kuvailivat hänen omaa elämäänsä sekä hänen yhteisönsä historiaa ja kansantarinoita. Hänen mutkattomat melodiansa yhdistelivät folkia, soulia ja gospelia sekä reggaeta. Yunupingun omia suosikkeja olivat etenkin Stevie Wonder, Dire Straits ja Cliff Richard. Hänen albumejaan oli myyty hänen kuollessaan puoli miljoonaa.

Diskografia
-----------

* *Gurrumul* (2008)
* *Rrakala* (2011)
* *The Gospel Album* (2015)

Lähteet
-------

1. 1 2 3 4  Russell Goldman: Dr. G. Yunupingu, Australian Aboriginal Singer, Dies at 46 *The New York Times*.  26.7.2017. Viitattu 3.9.2017.
2. 1 2 3 4 5 6 7 8  Pirkko Kotiranta: Enkeliääninen aboriginaalilaulaja nousi julkisuuteen harvinaisella murteella laulaen – mutta kuolinuutisissa ei näytetä hänen kasvojaan tai kerrota hänen koko nimeään *Helsingin Sanomat*.  29.7.2017. Viitattu 3.9.2017.
3. 1 2 3 4 5  Robin Denselow: Dr G Yunupingu obituary *The Guardian*.  25.7.2017. Viitattu 3.9.2017.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Australia

 |
|  |
| Taiteenala | 
* MusicBrainz

 |
|  |
| Henkilöt | 
* Trove

 |
|  |
| Muut | 
* Europeana
* IdRef

 |

 |